‘สาระ’ฟันธงปีหน้าเบี้ยชีวิตวิ่งฉิว
&#8220;สาระ&#8221; ฟันธงธุรกิจประกันชีวิตปี 2556 มีแนวโน้มเติบโตได้ต่อเนื่อง
20 ธ.ค. 2555

“สาระ” ฟันธงธุรกิจประกันชีวิตปี 2556 มีแนวโน้มเติบโตได้ต่อเนื่อง
นายสาระ ล่ำซำ นายกสมาคมประกันชีวิตไทย คาดว่า ปี 2556 แนวโน้มการเติบโตของธุรกิจประกันชีวิตจะยังดีต่อเนื่องจากปีนี้ การตอบรับจากประชาชนจะดีขึ้นเรื่อยๆ ในทุกเรื่องที่เกี่ยวข้อง ทั้งสินค้า ช่องทางการขาย กฎเกณฑ์ต่างๆ ของทางการ ความเข้าใจของประชาชน และเทคโนโลยีสารสนเทศต่างๆ จะได้รับการพัฒนามากกว่าปีนี้
ทั้งนี้ การเติบโตของเบี้ยประกันชีวิตจะเกิดขึ้นในทุกประเภทกรมธรรม์ ทั้งประเภทความคุ้มครอง ประเภทสะสมทรัพย์ โดยช่องทางการขายหลักยังเป็นตัวแทน ซึ่งจะมีพัฒนาการมากขึ้น เพราะจะมีการสอบใบอนุญาตในการขายผลิตภัณฑ์ทางการเงินอื่นๆ จำนวนมากขึ้น และมีการขยายจำนวนตัวแทนไปทั่วประเทศ รวมถึงการขายผ่านธนาคาร โทรศัพท์ และขายตรง จะเติบโตต่อเนื่องเช่นกัน
สำหรับกฎเกณฑ์การควบคุมธุรกิจประกันชีวิตนั้น ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีการปรับปรุงให้มีความเป็นสากลมากขึ้น โดยเชื่อว่าทุกบริษัทจะมีการเติบโตไปในทิศทางเดียวกัน
“ถือว่าเป็นเรื่องดี เพราะประชาชนมองว่ามีความสะดวกสบายในการซื้อ และช่องทางการขายต่างๆ เข้าถึงประชาชนได้มากขึ้น ทำให้เห็นภาพของประกันชีวิตชัดขึ้น” นายสาระ กล่าว
นายสาระ คาดว่าปี 2555 เบี้ยประกันชีวิตทั้งระบบจะถึง 3.5 แสนล้านบาท โดย 10 เดือนแรก เบี้ยรับรวมมีเข้ามาแล้ว 3.1 แสนล้านบาท เพิ่มขึ้น 18% ส่วนเบี้ยใหม่มีการเติบโตถึง 24% ช่วง 2 เดือนที่เหลือน่าจะได้ตามเป้าหมายที่วางไว้
ทั้งนี้ ฝ่ายวิจัยบริษัท ไทยรับประกันภัยต่อ คาดว่าปี 2556 ธุรกิจประกันชีวิตจะมีเบี้ยรับรวม 4.34 แสนล้านบาท เพิ่มขึ้น 14.5%